Bɔ Ni Obaafee Okase Nii Jogbaŋŋ Dani Oya Yehowa Odasefoi Asafoŋ Kpeei\nTe Obaafee Tɛŋŋ Okase Nii Jogbaŋŋ Dani Oya Asafoŋ Kpeei Lɛ?\nKɛ́ Yehowa Odasefonyo ko kɛ bo miikase Biblia lɛ, ekolɛ omiaa ohiɛ akɛ obaakwɛ wolo ni nyɛkaseɔ lɛ mli dani eba. Kɛ́ obaaná asafoŋ kpeei lɛ ahe sɛɛ kɛmɔ shi lɛ, ehi jogbaŋŋ akɛ ofee nakai nɔŋŋ dani oya. Kɛ́ oto gbɛjianɔ akɛ daa otsi lɛ obaakase nii dani oya lɛ, obaaná he sɛɛ waa.\nTaomɔ be kɛ he ni obaakase nii lɛ yɛ. Mɛɛ be onyɛɔ okaseɔ nii jogbaŋŋ? Leebi mra dani obaaje onitsumɔ shishi loo gbɛkɛ be ni gbekɛbii lɛ ewɔ? Kɛ́ onyɛɛɛ okɛ be pii akase nii po lɛ, kwɛmɔ akɛ be enyiɛ obaanyɛ okɛkase nii, ni omia ohiɛ akɛ ohãŋ nɔ ko agbala ojwɛŋmɔ. Taomɔ he ko ni yɔɔ dioo, ni ogbe redio, TV, kɛ mobail foŋ koni nɔ ko akagbala ojwɛŋmɔ. Kɛ́ osɔle dani oje nikasemɔ lɛ shishi lɛ, ebaaye ebua bo ni ojie ojwɛŋmɔ kɛje nibii ni gbaa onaa yɛ shihilɛ mli lɛ anɔ, koni onyɛ okɛ ojwɛŋmɔ ama Nyɔŋmɔ Wiemɔ lɛ nɔ.​—Filipibii 4:6, 7.\nFolɔmɔ otii lɛ ashishi, ni osaa ohe akɛ obaahã saji ahetoo. Dani obaaje nikasemɔ lɛ shishi lɛ, taomɔ oti titri ni yɔɔ nikasemɔ lɛ mli. Susumɔ saneyitso lɛ he, kwɛmɔ bɔ ni saneyitsei bibii lɛ kɔɔ saneyitso lɛ diɛŋtsɛ he, susumɔ mfonirii kɛ sanebimɔi ni akɛtiɔ otii ni yɔɔ nikasemɔ lɛ mli lɛ ahe. Agbɛnɛ, kanemɔ kukuji lɛ amli, ni otao sanebimɔi lɛ ahetoi. Kanemɔ ŋmalɛi ni atsɛ yisɛɛ lɛ, ni okwɛ bɔ ni amɛkɔɔ nikasemɔ lɛ he. (Bɔfoi 17:11) Kɛ́ ona sanebimɔ lɛ hetoo lɛ, kadimɔ loo folɔmɔ wiemɔi fioo komɛi ni yɔɔ kuku lɛ mli lɛ ashishi ni baahã okai hetoo lɛ. Kɛ́ otee asafoŋ kpeei lɛ, obaanyɛ owó onine nɔ ni ohã hetoo kuku yɛ bo diɛŋtsɛ owiemɔ mli.\nKɛ́ osusu nibii srɔtoi ni akaseɔ daa otsi yɛ asafoŋ kpeei lɛ ashishi lɛ ahe jogbaŋŋ lɛ, obaaná nibii hei ofata ‘ojwetri’ ni ji Biblia mli nilee ni oyɔɔ lɛ he.​—Mateo 13:51, 52.\nMɛɛ gbɛjianɔ obaato kɛkase nii dani oya asafoŋ kpeei daa otsi?\nTe obaafee tɛŋŋ okase nii koni ohã saji ahetoo yɛ asafoŋ kpeei ashishi lɛ?\nYɛ gbɛtsɔɔmɔi ni akɛhã nɛɛ anaa lɛ, saamɔ ohe kɛhã Buu-Mɔɔ Nikasemɔ lɛ loo Asafoŋ Biblia Nikasemɔ lɛ. Mɔ ni kɛ bo kaseɔ Biblia lɛ baanyɛ aye abua bo ni osaa ohe yɛ sane ni obaasumɔ ni ohã hetoo yɛ asafoŋ kpee ni baanyiɛ sɛɛ lɛ shishi lɛ mli.\nKɛmaje Mɔ Ko Kɛmaje Mɔ Ko Te Obaafee Tɛŋŋ Okase Nii Jogbaŋŋ Dani Oya Asafoŋ Kpeei Lɛ?\nTe Obaafee Tɛŋŋ Okase Nii Jogbaŋŋ Dani Oya Kristofoi Akpeei Lɛ?